recursal/SuperWikiNEXT-32B huggingface dataset:
בסיס חיל האוויר **איתם** (כנף 25), היה בסיס הטיסה האחרון שהוקם בחצי האי סיני על ידי חיל האוויר הישראלי. הבסיס נחנך בדצמבר 1976.

לצד הבסיס שכנו מבני קבע עבור חיילי ומפקדי הבסיס, בו גרו עם משפחותיהם, מבנים שקיבלו את השם **"מחנה נורית"** שהיה חלק מחבל ימית.

חיל האוויר הפעיל בסיני באותה התקופה עוד שלושה בסיסים מרכזיים – אופיר, עציון ורפידים, שהקנו לצה"ל הגנה מרחבית על כל שטחו של חצי האי סיני.

היסטוריה
--------

הבסיס מוּקם כ־19 ק"מ דרומית לעיר ימית ו־37 ק"מ מזרחית לאל עריש. נבנה כחלק מחשיבה אסטרטגית צבאית ישראלית, שאפיינה את שנות ה־70, שעל פיה אזור אל עריש יישאר בידי ישראל באופן קבע, גם במסגרת הסכמי שלום עתידיים. השטח היווה נקודה אסטרטגית, מכיוון שבמהלך מלחמות ישראל־מצרים השונות, היה אחד מנקודות העימות המרכזיות. בסופו של דבר, להבדיל מבסיסי הטיסה האחרים בסיני, לא השתתף בסיס איתם בלחימה מבצעית, ולא הוכיח את נחיצותו המבצעית.

בתחילה שימש הבסיס כבסיס־פריסה בלבד, שהפעיל מטוסי F-4 פנטום ומיראז', אך החל מאוקטובר 1976 הופעלה ממנו טייסת 253 ("טייסת הנגב") של מטוסי נשר ואחר כך מיראז' באורח קבע. במקביל לפעילותו הקבועה, המשיך הבסיס לשמש בסיס־פריסות.

בשנת 1979, עם חתימת הסכם השלום בין ישראל למצרים שבו הוסכם על פינוי חצי האי סיני והחזרתו למצרים, פונו הבסיס ומתקניו השונים לבסיס רמון שבנגב, שהוקם על ידי ארצות הברית בעקבות הפינוי, ושקיבל את מספרו של בסיס איתם (25) ואת סמלו. טייסת הקרב האחרונה ששכנה בו, נפרדה מהבסיס באוקטובר 1981.

לאחר פינוי סיני, הופעלה מן הבסיס למשך זמן מה, טייסת מסוקים אוסטרלית כחלק מכוח המשקיפים הרב־לאומי, לצורך מעקב אחר מילוי ההסכם הישראלי־מצרי.

כיום, נקרא שדה התעופה "**שדה התעופה אל־גורה**", והוא כמעט ואינו פעיל למעט נחיתת מטוסים קלים ומסוקים של כוח המשקיפים הרב־לאומי, שעדיין מוצב במקום.

לקריאה נוספת
------------

* דני שלום, **כנפי מלחמה כנפי שלום**, עמודים 350–351

קישורים חיצוניים
----------------

ויקישיתוף מדיה וקבצים בנושא **בסיס אל-גורה** בוויקישיתוף
מירב הלפרין, ‏קסם של חיים בישימון, **בטאון חיל האוויר** 128, מאי 1982, באתר הספרייה הדיגיטלית להיסטוריה ומורשת חיל האויר (וכן כתבות נוספות באותו גיליון)

הערות שוליים
------------

1. ↑  El-Gora Airport - באתר SkyVector.

| בסיסי טיסה של חיל האוויר הישראלי |
| --- |
| בסיסים פעילים | בסיס רמת דוד (כנף 1) • בסיס חצור (כנף 4) • בסיס רמון (כנף 25)
בסיס חצרים (בח"א 6) • בסיס תל נוף (בח"א 8) • בסיס עובדה (בח"א 10) • בסיס נבטים (בח"א 28) • בסיס פלמחים (בח"א 30) |  |
| בסיסים שנסגרו | 

|  |  |
| --- | --- |
| בישראל | הרצליה (כנף 3) • בסיס אלון (כנף 12) • שדה דב (כנף 15) • לוד (בח"א 27) • בסיס חיל האוויר המלכותי סנט ג'ין • שדה התעופה רמלה |
| בסיני | עציון (כנף 10) • בסיס איתם (כנף 25) • בסיס רפידים (בח"א 3) • בסיס אל עריש (בח"א 5) • ביר ת'מדה (בח"א 7) • שדה אופיר (בח"א 29) • בח"א נחשון |
| בלבנון | בח"א חירם • שדה אדם (מנחת דאמור) • מנחת עדן (מזרעת אל-בעל) |

 |

| ישובי סיני שפונו במסגרת הסכם השלום בין ישראל למצרים או הסכמים אחרים |
| --- |
| יישובי חבל ימית | אבשלום • אוגדה • דקלה • חולית • חרובית • חצר אדר • ימית • מחנה נורית • מעוז הים • נאות סיני • ניר אברהם • נתיב העשרה • פריאל • פרי גן • סופה • עצמונה • שדות • תלמי יוסף |
| יישובי מרחב שלמה | אופירה • די זהב • נביעות • שלהבת • זהרון |
| נוספים | קדש ברנע • נח"ל ים • נח"ל תרשיש |
**מרקוס ואלדס גודיניו פריירה** (בצרפתית: **Marcus Valdez Pereira Godinho**; נולד ב-28 ביוני 1997) הוא כדורגלן קנדי המשחק בעמדת המגן הימני בקורונה קיילצה.

קריירת מועדונים
---------------

גודיניו נולד בקנדה להורים ממוצא פורטוגזי. גודיניו התחיל את הקריירה שלו בנורת' יורק אזורי ובגיל 14 הצטרף לטורונטו. ב-28 במרץ 2015, גודיניו ערך את הופעת הבכורה שלו בקבוצת המילואים של המועדון בניצחון 0–1 נגד מונטריאול.

בינואר 2016, חתם בוואהוגן אזואי וב-15 ביוני 2016, גודיניו חתם בהארט אוף מידלות'יאן מליגת העל הסקוטית. באוגוסט 2017 הושאל לברוויק ריינג'רס מהליגה הסקוטית השנייה, בה שיחק עד ינואר 2018. עם חזרתו, גודיניו חתם הארכת חוזה עד לשנת 2020.

ב-22 בפברואר 2018, גודיניו ערך את הופעת הבכורה שלו בהארטס במשחק הליגה נגד מות'רוול במסגרת גביע הסקוטי, וחמישה ימים לאחר מכן, ערך את הופעת הבכורה שלו בליגה במסגרת המשחק נגד היברניאן. ב-26 בינואר 2019, גודיניו הבקיע את שער הבכורה שלו בקבוצה במשחק הליגה נגד סנט ג'ונסטון.

ביולי 2019 גודיניו חתם לשנתיים בפ.ס.וו. צוויקאו מהליגה השלישית. ב-25 ביולי 2019, גודיניו ערך את הופעת הבכורה שלו בזוויקאו במשחק הליגה נגד מפאן.

ב-20 באוגוסט 2021 גודיניו חתם בוונקובר וייטקאפס במדיה שיחק עונה וחצי.

בינואר 2023 הצטרף לקורונה קיילצה מליגת העל הפולנית.

קריירה בינלאומית
----------------

בצעירותו, גודיניו שיחק בנבחרות הצעירות של קנדה. ב-24 במרץ 2018, גודיניו ערך את הופעת הבכורה שלו בנבחרת קנדה בניצחון 0–1 נגד ניו זילנד.

גודיניו השתתף עם הנבחרת בגביע הזהב 2019.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת קנדה – גביע הזהב 2019** |
| --- |
| 1 לוטווילר • 
2 ברול-גיארד • 
3 מורגן • 
4 קורנליוס • 
5 ג'ונסון • 
6 פייטה • 
7 טייבר • 
8 ארפילד • 
9 לארין • 
10 הויילט • 
11 ל. מילר • 
12 דייוויס •
13 האצ'ינסון • 
14 קייה •
15 הנרי •
16 אוקלו •
17 כ. מילר •
18 בוריאן •
19 קבאליני •
20 דייוויד •
21 אוסוריו •
22 קראפו •
23 גודיניו •
מאמן: הרדמן | קנדהקנדה |
**אליזבת, הנסיכה מטורו** (שמה המלא: **אליזבת כריסטובל אדית בגאאיה אקיקי**, נולדה בשנת 1936) היא פוליטיקאית, דיפלומטית ומשפטנית אוגנדית. היא כיהנה במשך זמן קצר כשרת החוץ של ארצה.

ביוגרפיה
--------

אליזבת היא בתם של המלכה קזיה ושל רוקידי השלישי, מלך טורו, אחת מארבע ממלכות לשעבר הכלולות כיום בתחומיה של אוגנדה. היא התחנכה בבתי ספר בארצה וכן בבית הספר שרבורן לבנות בדורסט שבאנגליה, שם הייתה התלמידה האפריקאית היחידה. בהמשך למדה בקולג' גירטון שבאוניברסיטת קיימברידג'. בשנת 1962 סיימה שם את לימודיה לתואר ראשון במשפטים. שלוש שנים אחר כך התקבלה כ-Barrister ללשכת עורכי הדין של אנגליה, האשה הראשונה ממזרח אפריקה לעשות כן.

בשנת 1965 מת אביה של אליזבת ואחיה הוכתר כאולימי השלישי, מלך טורו. לה הוענק התואר "נסיכה מלכותית" (Princess Royal). שנה אחת אחר כך הדיח ראש ממשלת אוגנדה מילטון אובוטה את מלך אוגנדה מוטסה השני ומינה עצמו לנשיא. אובוטה גם ביטל את כל הממלכות המסורתיות באוגנדה לרבות טורו. המלך אולימי השלישי נמלט מהמדינה. תנועותיה של אליזבת באוגנדה הוגבלו.

אליזבת הייתה לעורכת הדין הראשונה באוגנדה. הנסיכה הבריטית מרגרט שלחה לה הזמנה להופיע כדוגמנית במופע אופנה לצדקה. אליזבת זכתה להצלחה רבה והפכה לדוגמנית מבוקשת. לפי הצעתה של ז'קלין קנדי עברה אליזבת לגור בניו יורק. היא גם שיחקה בסרט קולנוע.

בשנת 1971, לאחר שאידי אמין הדיח את אובוטה, שבה אליזבת לאוגנדה. היא שימשה כשליחה מדינית של אמין תוך ניצול הניסיון שצברה בחייה במערב והקשרים שיצרה עם אישים שם. מפברואר ועד נובמבר 1974 שימשה אליזבת כשרת החוץ בממשלתו של אמין ובין היתר נשאה נאום בעצרת האו"ם. לאחר מכן פיטר אותה אמין מתפקידה והיא נכלאה. בשנת 1975 נמלטה לקניה ומשם עברה לווינה וללונדון. היא שבה לאוגנדה ב-1979, לאחר הדחתו של אמין, אך לאחר שאובוטה שב לשלטון נמלטה שוב ללונדון ב-1980. שנה אחר כך נישאה שם לנסיך וילברפורס ניאבונגו. בשנים הבאות פעלה לסייע לאופוזיציה למשטרו של אובוטה.

שליט אוגנדה החדש יוורי מוסווני מינה את אליזבת בשנת 1986 לשגרירת אוגנדה בארצות הברית. היא כיהנה בתפקיד עד 1988. בהמשך השנה נהרג בעלה בהתרסקות מטוס.

לאחר מות בעלה פנתה אליזבת לפעילות צדקה. היא שימשה אפוטרופוסית של בן אחיה שנולד ב-1992 וב-1995 היה למלך רוקידי הרביעי מטורו. בהמשך כיהנה אליזבת כשגרירת אוגנדה בגרמניה, בוותיקן ובניגריה, וכן שימשה כיועצת לנשיא אוגנדה לענייני תרבות.

בשנת 1983 יצאה לאור אוטוביוגרפיה של אליזבת בשם "African Princess".

קישורים חיצוניים
----------------

ויקישיתוף מדיה וקבצים בנושא **אליזבת, הנסיכה מטורו** בוויקישיתוף
* ביוגרפיה של הנסיכה אליזבת, מאתר Answers (באנגלית)
* ביוגרפיה של הנסיכה אליזבת, מאתר Toro Kingdom (באנגלית)
* ביוגרפיה של הנסיכה אליזבת, מאתר Nihirafame (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1089539924
* ISNI: 0000 0000 6676 3669
* LCCN: n83211336
* Trove: 1249117
* VIAF: 32799917
* WorldCat: lccn-n83211336

 |
**דיאנה איריס בר עוז** (רדמן) (נולדה ב-2 ביולי 1984) היא כדורגלנית אמריקאית-ישראלית, המשחקת בתפקיד הקשרית האחורית, בנבחרת ישראל ושיחקה בעברה במכבי חולון בישראל ובליגה האמריקאית והספרדית בכדורגל נשים.

ביוגרפיה
--------

דיאנה איריס-רדמן (כיום בר-עוז) נולדה בניו יורק למשפחה יהודית. בילדותה למדה בבית הספר ממוריאל שבהייד פארק בעיר. בהמשך הוצעה לה מלגה מלאה על ידי אוניברסיטת ריידר שבניו ג'רזי, אולם היא הועברה לקולג' קווינס שבניו יורק אחרי שנתה הראשונה ושם המשיכה, כשבכוונתה היה להישאר בקולג' לפני מעבר למוסד יוקרתי יותר, אך שינתה את דעתה לבסוף ונכנסה לתוכנית הכדורגל במכללה בראשותו של כדורגלן העבר רובי יאנג.

בזמן ששיחקה בקבוצת הקווינס קולג' בניו יורק, הייתה רדמן מועמדת לאשת השנה של ארגון ה-NCAA, וקיבלה את תואר מכללת קווינס לאתלטית השנה.

רדמן סיימה את המכללה במאי 2009, כבוגרת תואר שני באומנויות עם התמחות בשירה וכתיבה יוצרת, תואר ראשון בסוציולוגיה עם מיקוד במחקר חברתי וסטטיסטיקה, ותואר ראשון באנגלית תוך קבלת "פרס זולוט" להבטחה הספרותית. לאחר מכן סיימה תואר שני באוניברסיטת תל אביב בעבודה סוציאלית עם התמחות במשבר וטראומה.

לפני שהמשיכה לקריירה ככדורגלנית מקצוענית, זכתה רדמן בכל אותות ההצטיינות האמריקאית בקרב שבע ובריצת מסלול שדה באוניברסיטת ריידר.

במקביל להיותה כדורגלנית, עובדת רדמן כעובדת סוציאלית.

קריירה מקצוענית
---------------

עוד בהיותה במכללה בארצות הברית שיחקה רדמן עבור קבוצת הלונג איילנד ראף ריידרדס בליגת הכדורגל האמריקאית USL W-League. בשנת 2006 עברה לישראל והצטרפה לקבוצת מכבי חולון אשר שיחקה בליגת העל לנשים. בחולון שיחקה רדמן שש עונות וזכתה ב-3 אליפויות וב-4 גביעי מדינה, והיא הופיעה שש פעמים במדי הקבוצה במסגרת ליגת האלופות לנשים.

ב-2013 חזרה רדמן לארצות הברית, לליגה W-League האמריקאית וחתמה בקבוצת פאלי בלוז. ב-2014 רדמן נבחנה לקבוצת יוסטון דינמו בליגה, אך נפצעה במשחקי הטרום עונה. ב-2015 חתמה רדמן במועדון הספרדי - קלאב דפורטיבו סנטה תרזה (CD סנטה תרזה).

### קריירה בינלאומית

ב-2010 החלה רדמן לשחק עבור נבחרת ישראל לנשים כשהופעת הבכורה שלה הייתה נגד נבחרת קזחסטן באסטנה. בסך הכל שיחקה בר-עוז 30 משחקים במדי הנבחרת בכחול לבן, ולא הבקיעה שערים לזכותה.

תארים
-----

מכבי חולון
* אליפות (3): 2006/2007, 2007/2008, 2008/2009
* גביע המדינה (4): 2006/2007, 2007/2008, 2008/2009, 2009/2010

קישורים חיצוניים
----------------

* דיאנה איריס בר עוז, ברשת החברתית אקס (טוויטר)
* פרופיל, באתר ההתאחדות לכדורגל בישראל
* פרופיל, באתר Soccerdonna (בגרמנית)

הערות שוליים
------------

1. ↑  דיאנה עולה להתקפה, איילה אור-אל, 5 ביוני 2013, ynet
2. ↑  חלי לבנה‏, כדורגל סטייל ניו יורק, באתר וואלה!‏, 15 באוגוסט 2007
3. ↑  יזהר קישון, ‏שרה בספרדית: דיאנה רדמן הגשימה חלום, באתר ערוץ הספורט, 17 בינואר 2015
4. ↑  LADY IN RED בבלוג SARSPORT
**Minds**היא רשת חברתית מקוונת מבוססת קוד פתוח, שבסיסה בניו-יורק. הרשת שמה דגש על חופש הביטוי, שקיפות ופרטיות.

היסטוריה
--------

Minds נוסדה על ידי ביל אוטמן, ג'ון אוטמן ומארק הרדינג בשנת 2012, והושקה לציבור בחודש יוני 2015.

השירות מפותח על ידי תאגיד Minds Inc.

בתאריך 9 במאי 2017 יצאה Minds לגיוס המוני באמצעות האתר Wefunder של 300 אלף עד 1,000,000 דולר, תמורת הנפקת זכויות למניות (לפי שווי גיוס עבור הרשת של 15 מיליון דולר). כחצי מיליון דולר גויסו ממאות משתמשים תוך יממה וחצי.

תמיכה בהתקנים
-------------

Minds נתמכת הן על ידי מחשבים שולחניים והן על ידי מכשירים ניידים. אפליקציה רשמית של הרשת זמינה עבור iOS ו-Android.

Minds מאפשרת שיתוף של תמונות וקטעי וידאו. אפשרויות השמעת וידאו כוללים 360p ו 720p באמצעות וידאו HTML5 ו-H. 264/MPEG-4 AVC.

הרשת החברתית Minds כוללת הצפנה מקצה-לקצה ושירות הודעות מוצפן אסימטרית עם סיסמאות פרטיות.

### Minds.org

Minds.org הוא פורטל הקהילה עבור קוד המקור והתיעוד של Minds.

כולל אפאצ 'י קסנדרה, Neo4j, אפצ' קורדובה, AngularJS, PHP, Nginx ו-Elasticsearch.

המודל העסקי
-----------

Minds גובה עמלות מטרנזקציות של העברת נקודות בין המשתמשים השונים, מרכישת נקודות על ידי המשתמשים, מפרסומות ומתן חסויות.

כמו כן Minds מאפשרת באמצעות מערכת רכישת הנקודות שלה למשתמשים ולעסקים  ליצור רשת חברתית משלהם, בהתבסס על הפלטפורמה של Minds.

Minds מתגמלת תוכן ומעורבות (פרסום תכנים, הקלקות, הצבעות, הפניות והערות) עם נקודות, אשר בהן המשתמשים יכולים להשתמש כדי להגדיל חשיפה לפוסטים.

משתמשים יכולים גם לרכוש נקודות עם PayPal ועם ביטקוין, אשר מוטמעים בארנק הדיגיטלי של Minds.

קישורים חיצוניים
----------------

* אתר האינטרנט הרשמי של MINDS
* MINDS, ברשת החברתית פייסבוק

* MINDS, ברשת החברתית אקס (טוויטר)

* MINDS, ברשת החברתית LinkedIn
*

הערות שוליים
------------

1. ↑  גריפין, אנדרו.
2. ↑
3. ↑  "רשת חברתית מוצפנת חדשה מנסה להתחרות ב- Facebook", אר.טי, רוסיה, 17 ביוני 2015.
4. ↑
5. ↑  "אנונימוס מגבים רשתות חברתיות מוצפנות", *Wired*, בריטניה, 16 ביוני 2015.
6. ↑  "לרשת חברתית בשם Minds יש תשובה לחניקת הפוסטים של פייסבוק ", *VentureBeat*, סן פרנסיסקו, 15 יוני 2015.
**שירה העליון** (נולדה ב-16 בינואר 1980) היא כדורסלנית עבר ישראלית, עוזרת מאמן נבחרת ישראל בכדורסל נשים.

קורות חיים
----------

העליון החלה לשחק בקבוצת הילדות של בני יהודה, תחת המאמן אלי רבי, בהיותה תלמידה בבית הספר גיבורי ישראל. שיחקה במשך חמש עונות בליגת העל בכדורסל נשים, ובלטה במיוחד בקבוצת הפועל תל אביב בה העמידה ממוצע של 11.3 נקודות למשחק בעונת 2006/07.

את קריירת האימון החלה העליון דווקא בקבוצת הגברים של הפועל תל אביב, אשר הייתה אז בליגה הארצית, טרם פירוקה והתמזגותה עם קבוצת האוהדים הפועל אוסישקין. בכך הפכה העליון לאשה הראשונה לאמן קבוצת גברים בוגרת, תוך שהיא ממשיכה לשחק בליגת העל בכדורסל נשים. בשנת 2010/11 פרשה העליון ממשחק פעיל ועברה לראשונה לאימון קבוצת נשים. בעונה זו אימנה את הפועל ראשון לציון, עולה טרייה מהליגה הלאומית וסיימה איתה את העונה במקום ה-5. העליון המשיכה באימון הקבוצה עד לעונת 2015/16 בה עברה לאמן את אחת הקבוצות המובילות בליגה, מכבי רמת חן/בליך, אותה אימנה במשך חמש עונות למעט חופשת לידה של כחצי שנה. במהלך תקופה זו הוליכה העליון את הקבוצה פעמיים למקום הראשון בליגה הסדירה (אך ללא זכייה באליפות הנקבעת בפלייאוף) ולזכייה בגביע המדינה בכדורסל לנשים בעונת 2016/17 לראשונה מאז עונת 2008/09. נוסף על הקריירה כמאמנת קבוצות שימשה העליון כמאמנת נבחרת העתודה לנשים, וכעוזרת מאמן נבחרת ישראל בכדורסל נשים, אלי רבי. לאחר משבר הקורונה, מונתה העליון למאמנת של אליצור רמלה, מהקבוצות המובילות בכדורסל הנשים בישראל וזוכת גביע המדינה והאליפות בעונה הקודמת.

העליון הובילה את אליצור רמלה לזכייה בשתי אליפויות מדינה והעפלה לרבע גמר היורוקאפ, ועזבה את הקבוצה בתום עונת 2022/2023, לאחר שזכתה באליפות שנייה ברציפות.

פעילות נוספת
------------

לבד מפעילותה המקצוענית כשחקנית ומאמנת, הקימה העליון פרויקט המכונה S-H Project. הפרויקט פועל כמסגרת משלימה לאימון קבוצתי של שחקניות כדורסל נשים, בדגש על ישראליות צעירות. בנוסף העליון היא עורכת דין מוסמכת לענייני מקרקעין וירושה.

קישורים חיצוניים
----------------

* ראיון מיוחד עם שירה העליון, סרטון באתר יוטיוב (אורך: 4:54)

הערות שוליים
------------

1. ↑  שירה העליון - איגוד הכדורסל בישראל, באתר ibasketball.co.il (ארכיון)
2. ↑  נשים: הפועל ראשל"צ הובסה בידי אליצרו רמלה, באתר ynet, 6 בפברואר 2011
3. ↑  שירה העליון חוזרת לאמן: רמת חן זה הבית, באתר ONE.co.il
4. ↑  מכבי רמת חן מחזיקת הגביע לנשים, באתר ynet, 16 במרץ 2017
5. ↑  נקבע סגל נבחרת הנשים למחנה לקראת מוקדמות אליפות אירופה | ספורט 1, באתר
6. ↑  נשים: שירה העליון מחליפה את אלי רבי באליצור רמלה, באתר walla.co.il, ‏17/05/2020
7. ↑  מפתיע: דני גוט מונה למאמן אליצור רמלה - ערוץ הספורט, באתר Sport5.co.il - אתר ערוץ הספורט, ‏2023-05-19
8. ↑  שירה העליון – ראיון אישי
**אנדר בארנצ'אה מוגורוסה** (בספרדית: **Ander Barrenetxea Muguruza**; נולד ב-27 בדצמבר 2001 בסן סבסטיאן שבספרד) הוא כדורגלן ספרדי המשחק בעמדת קשר הכנף בקבוצת ריאל סוסיאדד מהלה ליגה.

קריירת מועדונים
---------------

בארנצ'אה גדל במחלקת הנוער של ריאל סוסיאדד מהלה ליגה. ב-21 בדצמבר 2018 ערך בארנצ'אה את הופעת הבכורה שלו בקבוצה הבוגרת של המועדון, בהפסד 0–1 לדפורטיבו אלאבס במסגרת המחזור ה-17 בליגה לעונת 2018/2019. ב-12 במאי 2019 הבקיע בארנצ'אה את שער הבכורה שלו במועדון, בניצחון 1–3 על ריאל מדריד במסגרת המחזור ה-37 בליגה. בעונתו הראשונה בקבוצה הבוגרת של המועדון ערך בארנצ'אה תשע הופעות ליגה והבקיע שער אחד, ובשתי העונות שלאחר מכן ערך 48 הופעות ליגה נוספות, בהן הבקיע ארבעה שערים. הוא זכה עם המועדון בגביע המלך הספרדי לעונת 2019/2020.

קריירה בינלאומית
----------------

בארנצ'אה היה חלק מסגל נבחרת ספרד עד גיל 21 בטורניר אליפות אירופה עד גיל 21 בשנת 2021, וערך שלוש הופעות בטורניר, ואף הבקיע שער אחד נגד נבחרת ישראל עד גיל 21.

תארים
-----

ריאל סוסיאדד
* גביע המלך הספרדי (1): 2019/2020

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN
הגר פיינר מאמנת את קבוצת אמנויות הלחימה שלה
**הגר שמואלפלד פיינר** (נולדה ב-15 באוקטובר 1984) היא מתאגרפת ישראלית מקצוענית ואלופת העולם באגרוף מקצועני למשקל תרנגול. נכון ליולי 2012, עומד מאזנה של פיינר על 24 ניצחונות (7 מהם בנוקאאוט), 7 הפסדים ו-3 תוצאות תיקו.

ביוגרפיה
--------

פיינר נולדה בתל אביב. היא החלה את הקריירה שלה באמנויות לחימה בגיל 13 בענף הקרטה. לאחר שנים של התמקצעות בתחום, שבמסגרתן הפכה לאלופת הארץ, עברה הסבה לאגרוף מקצועני. 

בשנת 2008 היא הפסידה לסוזי קנטיקיאן, אלופת העולם באותה תקופה.

ב-10 באוקטובר 2009 זכתה פיינר בתואר אלופת העולם באגרוף מקצועני באיגוד WIBF, איגוד אגרוף הנשים העולמי, למשקל תרנגול. היא זכתה בתואר זה בקרב שנערך בגרמניה מול המתאגרפת מאוקראינה אוקסנה רומנובה, לאחר שניצחה בנוקאאוט טכני בסיבוב השישי.

לקרב זה קדמו מספר ניסיונות לזכות בתואר אלופת העולם בקטגוריות משקל שונות, שאחד הבולטים שבהם נערך בגרמניה ב-30 בנובמבר 2007 מול המתאגרפת הגרמניה הוותיקה רגינה הלמיך, בקרב הפרישה של הלמיך. 

ב-29 באפריל 2010 שמרה פיינר על תוארה לאחר שניצחה בנוקאאוט את יריבתה מארמניה אגנס בוסה, דקה לסיום הסיבוב החמישי בקרב שנערך בהיכל נוקיה בתל אביב. 

ב-30 באוקטובר 2010 שמרה פיינר על תוארה בפעם השנייה לאחר שניצחה את יריבתה מגרמניה ג'וליה סהין בהחלטת שופטים בתום עשרה סיבובים בני שתי דקות, בקרב שנערך באונטריו, קנדה. פיינר ציינה שמדובר היה באחד הקרבות הקשים ביותר בקריירה שלה.

ב-22 בינואר 2011 שמרה פיינר על תוארה בפעם השלישית לאחר שניצחה את יריבתה מצרפת נאדגה ז'יקורה בהחלטת שופטים בתום עשרה סיבובים בני שתי דקות.

ב-14 ביולי 2012 שמרה פיינר על תוארה בפעם הרביעית, כאשר ניצחה בנוקאאוט לכבד בסיבוב השלישי את המתאגרפת האוסטרית בטינה גרנסי בקרב שהתקיים במינכן שבגרמניה.

פיינר מדריכה אמנויות לחימה לילדים, נוער ובוגרים. יש לה מכון בתל אביב ומכון בכפר שמריהו.

קישורים חיצוניים
----------------

* הגר פיינר, ברשת החברתית פייסבוק
* הגר פיינר, באתר BoxRec
* אודי לוי, הגר פיינר תפגוש את אלופת העולם(הקישור אינו פעיל), באתר one‏, 18 במאי 2008
* רועי גלדסטון, הגר פיינר ניצחה בנוקאאוט ושמרה על התואר(הקישור אינו פעיל), באתר one ‏, 2 במרץ 2008
* סער הס, איגרוף: הגר פיינר הפסידה בקרב על התואר העולמי, באתר ynet, 1 בדצמבר 2007
* רונית מוזיקנט, בוקס בפנים: הגר שמואלפלד, מיליון דולר בייבי הישראלית, באתר ynet, 9 במרץ 2006
* ראיון וידאו, באתר CMA
* ynet, הגר פיינר אלופת העולם באיגרוף: 'הגשמתי חלום', באתר ynet, 14 באוקטובר 2009
* כתבה על הגר בחדשות ערוץ 2, ‏ 13 באוקטובר 2009
* הגר בתוכנית של אברי גלעד, ‏ 22 באוקטובר 2009
* תקציר הקרב נגד אגנס בוסה באתר ספורט 5, ‏ 29 באפריל 2010
* אורי טלשיר, איגרוף נשים: הגר פיינר רוצה לשמור על החגורה, באתר הארץ, 29 באפריל 2010
* אורי טלשיר, איגרוף נשים: הגר פיינר ניצחה את אגנס בוסה ושמרה על תואר אלופת העולם, באתר הארץ, 30 באפריל 2010
* איזי עין דור, הגר פיינר זכתה באליפות העולם של ה-WIBF,‏ ynet,‏ 31 באוקטובר 2010
* טל שניידר, הגר פיינר שוב אלופת עולם, ראיון, דהבאזר, 31 באוקטובר 2010
* עדי קליין, קפה עם הגר פיינר, 2 בפברואר 2011
**האיחוד הסלאבי** (ברוסית: **Славянский союз**, **СС**) הייתה תנועת ימין קיצונית נאו-נאצית ברוסיה התומכת בהקמת מדינה רוסית לאומנית, אחת מהתנועות הנאו-הנאציות הגדולות ברוסיה ואחת הפעילות ביותר לפני פירוקה בשנת 2010.

הארגון הוקם בספטמבר 1999 על ידי דמיטרי דיומוצ'קין והיה אחראי לשורת פיגועים על רקע לאומני ורציחות של מהגרים לא חוקיים ממרכז אסיה וכאלה בעלי מראה קווקזי.

האיחוד הסלאבי תמך במדיניות הגזענית של היטלר ואנשיה מעריצים את פועלו, אף שהיטלר עצמו ראה בגזע הסלאבי, כגזע נחות הראוי לשעבוד שאינו מסוגל לשלוט ולייצר תרבות.

באפריל 2010 בית המשפט העירוני של מוסקבה הכיר בתנועת "האיחוד הסלאבי" כארגון קיצוני שפעילותו אסורה בשטחי הפדרציה הרוסית וב-29 ביוני אותה שנה בית המשפט העליון של רוסיה אימץ את החלטת בית המשפט שנכנסה לתוקפה ועוד באותו היום הודיע דיומוצ'קין על פירוק הארגון.

ב-3 במאי 2011 דמיטרי דיומוצ'קין ואלכסנדר פוטקין (מ"התנועה נגד הגירה לא חוקית") הקימו את ארגון "הרוסים" (Русские), כארגון נאו-נאצי שמרני המאחד כ-40 תנועות נאו-נאציות שונות ברוסיה.

קישורים חיצוניים
----------------

ויקישיתוף מדיה וקבצים בנושא **האיחוד הסלאבי** בוויקישיתוף
* אתר התנועה
* AP, התנועה הלאומנית הגדולה ברוסיה הוכרזה "ארגון בלתי חוקי", באתר של "רשת 13", 28 באפריל 2010 (במקור, מאתר "nana10")

הערות שוליים
------------

1. ↑  רוסיה: כנופיות ניאו נאציות מרימות ראש, nrg חדשות
2. ↑  עשרות פצועים בהתקפה נאו-נאצית ברוסיה, הארץ
3. ↑  רוסיה: ניאו נאצים רוצחים - ומצלמים, חדשות 2
|  |
| --- |
| **ערך מחפש מקורות** |
| רובו של ערך זה אינו כולל מקורות או הערות שוליים, וככל הנראה, הקיימים אינם מספקים. 
אנא עזרו לשפר את אמינות הערך באמצעות הבאת מקורות לדברים ושילובם בגוף הערך בצורת קישורים חיצוניים והערות שוליים.אם אתם סבורים כי ניתן להסיר את התבנית, ניתן לציין זאת בדף השיחה. |

משרת **נער בית הכיסא** (באנגלית: **groom of the stool**; מכונה לעתים **מטפח הישבן**) הייתה קיימת אצל כמה מלכים באנגליה של המאה ה-16, ואולי עוד קודם לכן. נושא המשרה היה משרתו של המונרך, והיה אמור להתלוות אליו לחדר השינה, לדאוג לנוחיותו, ובעת הצורך להיות נוכח בבית הכיסא ולדאוג לנקיון אחוריו של המלך לאחר עשיית הצרכים.

המשרה הוענקה תמיד לחביבו של המלך, שזכה להתייחד עם המלך בלשכת בית הכיסא. היא אוישה על ידי בני אצילים ואנשי המעמד הגבוה. נושאי משרה רמת דרג זו נעשו לעיתים קרובות לאנשי סודו של המלך, משום שהייתה להם גישה לחדריו הפרטיים.

מקור המונח
----------

המילה "stool" באנגלית, שמשמעותה המקורית "כיסא", משמשת גם במובן של "בית כיסא", ואילו המילה "groom" מציינת סוג של משרת אישי. נושא המשרה היה אחראי גם להלבשתו של המלך, ולכן יש היגיון במעבר לשימוש במילה "stole" שמשמעותה "גלימה", אשר מדגישה תפקיד נוסף של המשרת. קשר נוסף בין בית כיסא לבגדים מוצאים במילה נוספת שציינה באותה תקופה את שמו של בית הכבוד - "garderobe". חדר זה שימש גם כחדר בגדים, היות שהריח הגן על הבגדים מפני עשים. זה גם מקורה של המילה האנגלית "wardrobe" שמשמעותה כיום חדר ארונות או ארון בגדים.

סיפורו של הנרי נוריס
--------------------

בתור אנשים מקורבים ביותר לכס המלכות, נערי בית הכיסא נאלצו ליטול חלק בכל ההתרחשויות בארמון המלך. המפורסם מכולם בהקשר זה הוא סר הנרי נוריס (Sir Henry Norreys), אשר הוצא להורג בעוון בגידה בשנת 1536. נוריס, נער בית הכיסא של הנרי השמיני, הואשם על לא עוול בכפו בכך שהיה מאהבה של המלכה אן בולין. נוריס הועלה לגרדום יומיים לפני הוצאתה להורג של אן בולין, במסגרת הקשר שנרקם בידי אויביה. ייחוסו הגבוה של נוריס שיחק לטובתו, ותומאס קרומוול לא זכה לענות אותו בזמן החקירה, כך שנוריס יכול היה להמשיך לטעון לחפותו לכל אורך החקירה מבלי לשלם על כך מחיר. לא ידוע אם המלך, שחיכה רק אחד עשר יום לאחר ההוצאות להורג על מנת להתחתן עם ג'יין סימור, השתתף בעצמו בקשירת הקשר או שהסתפק באישור ההוצאות להורג.

שינוי שם המשרה
--------------

בשנת 1660 שונה שם המשרה ל"נער הגלימה" (groom of the stole). לא מן הנמנע שהשימוש במילה האנגלית stole במקום המילה stool נועד לייפות את תיאור התפקיד, בעוד החובות המוטלות על נושא המשרה לא השתנו. כאשר מלכה עמדה בראש המדינה היו ממנים אישה לתפקיד "נערת הגלימה". משרת "נער הגלימה" בוטלה ב-1901, עם עלייתו לכס המלוכה של אדוארד השביעי.
ראש העתק רומי, המאה השנייה לספירה, מוזיאון הלובר.
ראש עם תוספות מהמאה ה-16 על פי העתק רומי של הפסל היווני פוליקליטוס בגלריית אופיצי
"**קושר הסרט**" או "**דיאדומנוס**" (ביוונית: **διαδούμενος**; תעתיק לטיני: Diadumenos) הוא העתק שיש רומאי של פסל ברונזה מן המאה הרביעית לפנה"ס, מאת הפסל היווני פוליקליטוס. 

הפסל מציג צעיר אתלט אשר קושר לראשו סרט מנצחים. הפסל, מציג התפתחות סגנונית בעבודתו של הפסל. הדמות המפוסלת היא רכה יותר ו"ניכרת בו התפתחות לצד ריכוך 'הדוריות' המוגזמת שבדוריפורוס". הגוף מוצב בתנוחה כאוסטית (מוצלבת) המצליבה יד עם רגל נגדית כדי לשמור על איזון במשקל הפסל. הגוף מסובב מעט וראשה של הדמות נוטת קדימה לעומת פסלים אחרים של פוליקליטוס. גופה של הדמות רך ושערה חופשי יותר לעומת פסלים כגון האמזונה הפצועה ונושא הרומח.

קישורים חיצוניים
----------------

ויקישיתוף מדיה וקבצים בנושא **קושר הסרט** בוויקישיתוף

הערות שוליים
------------

1. ↑  אבי-יונה, מיכאל, תולדות האמנות הקלאסית, מוסד ביאליק, ירושלים, 2004, עמ' 127.

|  |  |
| --- | --- |
| בקרת זהויות עריכת הנתון בוויקינתונים | 
* GND: 1132535670
* SUDOC: 197544940
* VIAF: 1451148705739937080005
* WorldCat (עם VIAF): 1451148705739937080005

 |
**טואנישה "טיטי" טרי** (באנגלית: **Twanisha "TeeTee" Terry**; נולדה ב-24 בינואר 1999), היא אתלטית אמריקאית. אלופת עולם (יוג'ין 2022) בריצת שליחות 4x100 מטר.

ביוגרפיה
--------

טרי נולדה וגדלה במיאמי, פלורידה. למדה באוניברסיטת דרום קליפורניה (2018–2021).

### 2018

#### סגנית אלופת עולם לנוער עד גיל 20

באליפות העולם לנוער עד גיל 20 שנערכה בטמפרה, פינלנד ביולי 2018 היא זכתה במדליית כסף בריצת 100 מטר בתוצאה של 11.19 שניות, אחרי בריאנה ויליאמס מג'מייקה (11.16 שניות).

### 2019

במשחקים הפאן-אמריקאיים שנערכו בלימה, פרו בתחילת אוגוסט 2019 היא זכתה במדליית ארד בריצת שליחות 4x100 מטר וסיימה במקום חמישי בריצת 100 מטר בתוצאה של 11.37 שניות.

### 2022

באליפות ארצות הברית שנערכה ביוג'ין, אורגון ביוני אותה שנה היא זכתה במדליית ארד בריצת 100 מטר בתוצאה של 10.74 שניות, אחרי מליסה ג'פרסון (10.69 שניות) ואליה הובס (10.72 שניות), עם רוח גבית מעל המותר של 2.9 מטר לשנייה.

#### אלופת עולם

באליפות העולם שנערכה ביוג'ין ביולי אותה שנה היא זכתה במדליית זהב, בריצת 4x100 מטר ביחד עם מליסה ג'פרסון, אבי שטיינר וג'נה פרנדיני בתוצאה של 41.14 שניות, לפני ג'מייקה (41.18 שניות) וגרמניה (42.03 שניות). נוסף לכך, היא סיימה במקום 11 בריצת 100 מטר בתוצאה של 11.04 שניות. בשלב המוקדמות היא קבעה תוצאה של 10.95 שניות ועלתה מהמקום החמישי לשלב חצי הגמר.

שיאים אישיים
------------

### אצטדיון

* ריצת 100 מטר: 10.87 שניות (2022)
* ריצת 200 מטר: 22.54 שניות (2021)

### אולם

* ריצת 60 מטר: 7.09 שניות (2021)
* ריצת 200 מטר: 22.75 שניות (2021)

קישורים חיצוניים
----------------

ויקישיתוף מדיה וקבצים בנושא **טואנישה טרי** בוויקישיתוף

* טואנישה טרי, באתר התאחדות האתלטיקה הבין-לאומית

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 285408

 |
חורשת עצי מנגו
חורשת הארבעים
חורשה בלב שכונת רמת אביב א' בתכנון אדריכלי הנוף ליפא יהלום ודן צור
**חורשה** או **חֹרֶשׁ** היא קבוצה קטנה של עצים הגדלים בצפיפות. לרוב אין בשטח שיחים רבים או צמחים אחרים .

החורשים הטבעיים הם קטנים, שטחם נמדד בדונמים ספורים. לעומת זאת מטעים מעשה ידי אדם, עשויים להיות קטנים מאוד עד גדולים מאוד, כגון מטעי התפוחים בוושינגטון בארצות הברית או הפרדסים בפלורידה שיכולים להיות עצומים בגודלם. וכולם מהווים סוגי חורשות. חורשות אדירות ממדים נקראות יערות.

העצים במרבית החורשות שנטעו על ידי האדם , ניטעו בשורות, ולרוב העצים בהן הם מאותו המין כגון: אקליפטוסים, אלונים, מיני הדרים ועוד.

בראשית היישוב בארץ ישראל ניטעו עצי אקליפטוס רבים, מכיוון שהאמינו כי הם מסייעים בייבוש הביצות שבהן חיים יתושי אנופלס המפיצים את מחלת המלריה ("קדחת הביצות").

ראו גם
------

* מטע
* פרדס
* יער
* חורשות בישראל

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **חורשה** |
| ויקישיתוף תמונות ומדיה בוויקישיתוף: **חורשה** |

* מכונות מסיק למטעי פרי הדר באתר אוניברסיטת פלורידה, המכון למדעי חקלאות המזון, אוחזר ב-28/05/2011.
* ההבדל בין חורשה, חורש ויער באתר הצופים

הערות שוליים
------------

1. ↑  מאה שנים של אקליפטוס באתר סנונית

|  |  |
| --- | --- |
| בקרת זהויות עריכת הנתון בוויקינתונים | 
* GND: 4471182-7

 |
**נחמן מייזל** (ביידיש נכתב לרוב: **מייזיל**; 16 ביוני 1887, קייב – 28 באפריל 1966, קיבוץ אלונים) היה עורך ומבקר ספרות יידי.

ביוגרפיה
--------

מייזל נולד בבית כפרי ליד העיר קייב שבדרום-מערב רוסיה (אוקראינה) במשפחה יהודית אדוקה ואמידה, בנם של שרה חנה ור' ישראל, ואחיה הגדול של גיטל מייזל (לימים מבקרת ספרות). קיבל חינוך ביתי עד גיל 17 אצל מלמדים. נישא לחינה, בתו של הרב שלמה הכהן אהרונסון, רבה הראשון של תל אביב יפו.

ב-1905 פרסם את חיבורו הראשון בעברית, לאחר מכן במשך מספר שנים פרסם ביקורות ספרות בכתבי עת ועיתונים עבריים. הוא שקל לעלות לארץ ישראל ולעסוק בחקלאות. ב-1909 הוא החל לכתוב ביקורות על ספרות יידיש; הביקורת הראשונה הייתה על חיבור של דוד ברגלסון. בין 1912–1914 ניהל את הוצאת הספרים "קונסט פארלאג" בקייב, ובמקביל היה עורכו של כתב העת הספרותי "די יידישע וועלט" ('העולם היהודי/היידי'). אחרי מלחמת העולם הראשונה ייסד הוצאה לאור בקייב והיה ממייסדי קולטור-ליגע, אגודת תרבות ביידיש. היה מעורכי "ביכער וועלט" ('עולם הספרים') בין השנים 1919–1920.

עם נפילת הרפובליקה העממית של אוקראינה עבר לוורשה בירת פולין, ושם ב-1921 חידש את פעילותה של קולטור-ליגע. בין השנים 1925–1938 הוא היה חבר מערכת ועורך כתב העת הספרותי "ליטערארישע בלעטער". ב-1934 פרסם ספר על חיים נחמן ביאליק, "ביאליק (זיין לעבן און שאפן)", בהוצאת פארלאג גראשן-ביבלאטעק, ווארשע.. ב-1936 ביקר בארץ ישראל, ואת חוויותיו פרסם בספר "טעג און נעכט אין עמק" ('ימים ולילות בעמק [יזרעאל]'; 1937).

בדצמבר 1937 היגר לארצות הברית, שם היה מזכיר וחבר הנהלת יידישער קולטור-פארבאנד והיה עורך ירחון "יידישע קולטור".

ב-1964 עלה לישראל והתיישב בקיבוץ אלונים, קרוב לבני משפחתו, שם נפטר ב-1966, בגיל 79, והובא למנוחות. בנו, דב מיזל, היה ממייסדי הקיבוץ.

מעריכותיו
---------

* **אייזיק מאיר דיק : < צו זיין 50 סטן יארציט >** , ניו יארק, לארה קעסממאן ליטעראטורי פאנד ביים איקוף, 1943.

קישורים חיצוניים
----------------

* נתן כהן, נחמן מייזיל, באנציקלופדיית ייִוואָ ליהודי מזרח אירופה (באנגלית)
* תמונתו וביוגרפיה קצרה, Lives in the Yiddish Theatre (מתוך "לעקסיקאָן פון דער יידישן טעאטר" לזלמן זילברצווייג) (באנגלית)
* זלמן רייזען, ‏מייזיל נחמן, בספרו: **לעקסיקאָן פון דער ייִדישער ליטעראַטור, פּרעסע און פילאָלאָגיע**, מהדורה 2, כרך ב, וילנה: ווילנער פערלאג פון ב. קלעצקין, תרפ"ז 1927, עמודות 390–384, בארכיון האינטרנט (ביידיש)
* נחמן מייזל, במהדורת האינטרנט של האנציקלופדיה היהודית בשפה הרוסית (ברוסית)
* יצחק טורקאָוו-גרודבערג, ‏אַן אינסטיטוציע: נחמן מייזיל, **אויף מיַין וועג: (שריַיבערס, קינסטלערס, עסקנים: דערמאָנונגען און אָפּשאַצונגען**, עורכת שורה טורקאָוו, תל אביב: [חמו"ל], תשל"א, עמ' 114–125, בארכיון האינטרנט (ביידיש)
* נ. גרינבלט, נחמן מייזל: (לבקורו בארץ), דבר, 26 במרץ 1936
* חיים רבינזון, נחמן מייזל: (קוים לדמותו), משמר, 6 בדצמבר 1946
* ג. קרסל, נחמן מייזל, דבר, 28 באפריל 1966 (נקרולוג)

הערות שוליים
------------

1. ↑  נחמן מייזיל, באנציקלופדיית ייִוואָ ליהודי מזרח אירופה (באנגלית)
2. ↑  נחמן מייזל, במהדורת האינטרנט של האנציקלופדיה היהודית בשפה הרוסית (ברוסית).
3. ↑  אתר הספרייה הלאומית, ערך : חיים נחמן ביאליק

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007285106605171
* BNE: XX1026584
* BnF: cb134795933 (data)
* GND: 124702015
* ISNI: 0000 0000 7366 1820
* LCCN: n85369422
* NKC: zmp20191056402
* NTA: 107992108
* SELIBR: 75220
* SUDOC: 131501410
* VIAF: 56760424
* WorldCat: lccn-n85369422

 |
**בוריס בוריסוביץ' רוטנברג** (ברוסית: **Бори́с Бори́сович Ротенбе́рг**; נולד ב-19 במאי 1986 בסנקט פטרבורג שברוסיה) הוא כדורגלן יהודי-רוסי-פיני המשחק בעמדת המגן.

קריירת מועדונים
---------------

בוריס רוטנברג נולד ב-19 במאי 1986 למשפחה יהודית בעיר לנינגרד שבברית המועצות. בגיל 4 עבר רוטנברג יחד עם משפחתו לפינלנד. ב-1994 התחיל לשחק כדורגל במסגרת קבוצת הילדים של פוניסטוס הלסינקי. הוא שיחק בקבוצת הנוער של ה.י.ק. הלסינקי, בקבוצת ליגת העל הפינית יוקריט ובקלובי-04, ורשם 12 הופעות בנבחרת הצעירה של פינלנד.

ב-2006 חזר לסנקט פטרבורג ולמד באוניברסיטת סנקט פטרבורג. בוריס היה קרוב לחתום בזניט-2, אך בשל האיסור עבור זרים לשחק בליגה השנייה הוא עבר לקבוצת הנוער של זניט, שם בשנים 2006–2007 השתתף ב-46 משחקים.

ב-2008 הושאל לשיניק. הוא שיחק בהרכב פעם אחת בלבד, כאשר נכנס כמחליף בדקה ה-85 מול קריליה סובטוב. בקבוצת הנוער רשם 10 הופעות. ביולי 2008 רוטנברג ועוד שחקן יהודי-רוסי, יעקוב ארליך, עברו מבחנים בקבוצת הפועל פתח תקווה, שהתעניינה בשירותים. באותו חודש בוריס רוטנברג בהשאלה לסאטורן, וגם שם שיחק בהרכב הנוער בלבד. ב-16 בינואר 2009 הושאל לעונה לחימקי, שם רשם 13 הופעות בליגת העל, 1 בגביע ו-3 באליפות הנוער.

בסוף ינואר 2010 הושאל למשך שנה למכבי תל אביב, אך כבר במרץ עבר לאלניה ולדיקווקז באותם תנאים.
ב-4 בפברואר 2011 חתם חוזה בדינמו מוסקבה, קבוצה שהייתה בבעלות אביו בוריס רומנוביץ' רוטנברג. בינואר 2012 הושאל לקובאן וסיים את העונה ללא הופעות במדי הקבוצה.

עונת 2014/15 הייתה מוצלחת יחסית עבור רוטנברג, אחרי שרשם 10 הופעות במדי הקבוצה וקיבל לראשונה זימון לנבחרת הבוגרת של פינלנד.
ב-28 באוגוסט 2015 עבר בהשאלה שנתית לרוסטוב. לאחר עונה חתם בלוקומוטיב מוסקבה.

נבחרת לאומית
------------

רוטנברג רשם 12 הופעות בנבחרת הצעירה של פינלנד. הוא ערך את הופעת הבכורה שלו בנבחרת הבוגרת ב-9 בינואר 2015 במשחק ידידות מול אסטוניה, כאשר פתח בהרכב והוחלף במחצית.

חיים פרטיים
-----------

אביו - בוריס רומנוביץ' רוטנברג - אזרח פינלנד, איש עסקים רוסי, סגן נשיא התאחדות הג'ודו הרוסית והבעלים של בנק ס.מ.פ. שב-2009 היה הספונסר של חימקי (באותה שנה בנו גם שיחק שם). כמו כן, על פי רשימת פורבס, ב-2010 הוא דורג במקום ה-100 בין האנשים העשירים ברוסיה. כמו כן הוא חבר של ולדימיר פוטין עוד משנות ה-60, כאשר הם התאמנו ביחד בשיעורי ג'ודו.

אחיו, רומן בוריסוביץ' רוטנברג (גם מייקל אוליבר רוטנברג), חבר בצוות ניהולי (סגן נשיא) של גזפרום-אקספורט.

דודו ,ארקדי רומנוביץ' רוטנברג, מיליארדר, סגן הנשיא הראשון של התאחדות הג'ודו הרוסית, הבעלים של בנק ס.מ.פ, מקום 60 ברשימת העשירים של רוסיה לשנת 2015.

בן דודו, איגור ארקדייביץ' רוטנברג, מנהל מחלקת הנכס של רכבת רוסיה. מנהל הנכס לשעבר של מחלקת התעשייה, התחבורה והתקשורת של רוסיה.

בתו לידיה נולדה ב-2013.

תארים
-----

לוקומוטיב מוסקבה
* אליפות רוסיה: 2017/2018
* הגביע הרוסי: 2016/2017

קישורים חיצוניים
----------------

ויקישיתוף מדיה וקבצים בנושא **בוריס בוריסוביץ' רוטנברג** בוויקישיתוף
* בוריס בוריסוביץ' רוטנברג, ברשת החברתית פייסבוק
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* סטטיסטיקות ופרופיל באתר התאחדות הכדורגל הרוסית (ברוסית)
* דף השחקן באתר הרשמי של רוסטוב (ברוסית)
**פרנציסקוס** (לטינית: *Franciscus*) הוא שם פרטי לטיני, שגרסאותיו הרבות נפוצות בכל השפות האירופאיות, לרוב כשם פרטי לגבר.

מקור השם הוא משמו-כינויו של פרנציסקוס מאסיזי, נזיר וקדוש איטלקי, מייסד מסדר הפרנציסקנים.

 ערך מורחב – **פרנציסקוס מאסיזי**  

פרנציסקוס כונה פרנצ'סקו (Francesco) על ידי אביו, על שם מסחרו עם המדינה והאומה הצרפתית (*French*). משמעות השם היא "איש צרפתי". מקור שמה הלטיני של צרפת, הוא מן השבטים הפרנקים, שהיו נפוצים באזור במאות הראשונות לספירה. שמם שאוב מן המילה "חופשי" בלטינית.

גרסאות השם
----------

לשם גרסאות רבות מאוד, והוא מהווה בגרסאותיו השונות מן השמות הנפוצים ביותר בעולם המערבי. גרסתו האיטלקית **פרנצ'סקו** היא השם הפרטי הנפוץ ביותר באיטליה. בגרמנית, השם הפרטי הנפוץ **פרנץ**, אף הוא גרסה של שם זה. במדינות דוברות אנגלית, גרסת השם היא פרנסיס (*Francis*) לגבר או לאשה פרנסיס (*Frances*). השם הצרפתי הנפוץ **פרנסואה**, אף הוא וריאציה של השם הלטיני.

ראו גם
------

* אישים ששמם הפרטי הוא פרנציסקוס

קישורים חיצוניים
----------------

ויקישיתוף מדיה וקבצים בנושא **פרנציסקוס** בוויקישיתוף

הערות שוליים
------------

1. ↑
2. ↑  רשימת השמות הנפוצים ביותר לילודי שנת 2011 באיטליה, מתוך אתר הלשכה הדמוגרפית האיטלקית
3. ↑  למעשה, לרוב דוברי השפה אין כל הבדל בהגיית שני השמות, כך שאלו הן מילים הומונימיות. עזר זיכרון נפוץ הוא "**i** for h**i**m and **e** for h**e**r".
**Domino** הוא שיר שנכתב ובוצע על ידי להקת ג'נסיס מאלבומם Invisible Touch אשר יצא ב-1986. השיר הוא השישי באלבום. המוזיקה נכתבה על ידי חברי הלהקה והמילים נכתבו על ידי הקלידן, טוני בנקס. השיר מחולק לשני חלקים "**In the Glow of the Night**" ו-"**The Last Domino**".

אף על פי שלא יצא כסינגל, השיר הגיע למקום ה-29 במצעד Hot Mainstream Rock Tracks שבארצות הברית.

ה"בי-סייד" של השיר Tonight, Tonight, Tonight, כלל את החלק הראשון של השיר "**In the Glow of the Night**" והבי-סייד של השיר Invisible Touch היה החלק השני של השיר "**The Last Domino**".

בשנת 2014 דירג הגרדיאן את השיר כאחד מעשרת השירים הטובים ביותר של ג'נסיס.

ליריקה
------

ב-DVD ההופעה של הלהקה When in Rome 2007, נראה וידאו קצר שבו הקלידן טוני בנקס מדבר על השפעותיו של שירי ג'נסיס הווידאו נקרא "Tony talks about his inspiration". בנקס סיפר שהשיר היה השפעה ממלחמת לבנון הראשונה על חדר במלון בביירות לפני שהעיר מופצצת.

הופעות
------

לפני שהשיר נוגן, המתופף והסולן פיל קולינס סיפר על אפקט הדומינו אשר עלול לקרות לקהל בקטע הראשון או שעלול לקרות לאנשים בקטע השני (עם האורות שנדלקו על קטע זה שלהקהל) פעמים רבות.

השיר בוצע בסיבובי ההופעות של Invisible Touch, The Way We Walk, Calling All Stations ו-Turn It On Again.

השיר בביצוע חי נמצא בשני אלבומי הופעה של הלהקה The Way We Walk, Volume Two: The Longs ו-Live Over Europe 2007. אולם השיר גם מבוצע בסרטי ההופעות של הלהקה Genesis Live at Wembley Stadium, The Way We Walk - Live in Concert, ו-When in Rome 2007.

קישורים חיצוניים
----------------

ויקישיתוף מדיה וקבצים בנושא **Domino** בוויקישיתוף
* סרטון השיר "Domino" באתר יוטיוב

הערות שוליים
------------

1. ↑  Chick, Stevie (2014-09-03). "Genesis: 10 of the best". *The Guardian* (באנגלית בריטית). ISSN 0261-3077. נבדק ב-2020-04-02.
**מיקשה בראון**, לאחר שינוי שמו רק ב-1946 ל-**באן-Bán** (בהונגרית: **Braun Miksa**;‏ רמטה, 1 באפריל 1894 – בודפשט, 14 בינואר 1954) היה דוקטור לרפואה יהודי-הונגרי, רופא פנימי. מהרופאים הפנימיים הידועים והמצטיינים בהונגריה, חבר קבוע במשך עשרות שנים של "כתב העת הרפואי של בודפשט" בו הופיעו גם פרסומיו. מאמריו התפרסמו תדיר גם בכתבי עת רפואיים נוספים, מתמחים שונים, ועסקו במחלות קיבה, מעיים ומרה שהיו בתחום התמחותו וכן בשאלות מומחים הקשורות להפרשות פנימיות.

קורות חייו
----------

מיקשה בראון נולד במשפחה יהודית כבנם של מור בראון ורוזה רוט. הוא השלים את לימודיו ברפואה באוניברסיטאות בקולוז'וואר, בווינה ובבודפשט, והוסמך כדוקטור לרפואה ב-1917. בראון היה תחילה רופא מתמחה בבית חולים ציבורי ולאחר מכן עוזר הוראה ומרצה במחלקה הפנימית של מרפאת אפוני של האוניברסיטה. בשל יהדותו הוא פוטר ולא הועסק ברפואה הציבורית לאחר 1940 והפעיל קליניקה פרטית למחייתו. הוא שרד את השואה. במשך שנים רבות היה חלק מהמערכת הקבוע של כתב העת המקצועי הרפואי החשוב של בודפשט (Budapesti Orvosi Újság) ופרסם מאמרים במגזינים רבים נוספים בנושאים הקשורים למחלות קיבה, מעיים ומרה שהיו בתחום התמחותו ומחקריו, כמו כן כתב ספר על הגבלת הילודה. לאחר מלחמת העולם השנייה שינה את שם משפחתו לבאן. מותו נגרם על ידי טרשת העורקים הכליליים.

אשתו הראשונה הייתה ארז'בט ויידה-שוומר (1890–1933), לה נישא ב-11 בינואר 1919 בבודפשט. עד בנישואים היה הרופא היהודי ז'יגמונד סרב. לאחר שהתאלמן, נשא את קלרה גרוס (1894–1978) בעיר מישקולץ ב-29 בנובמבר 1936. ילדיו הם קטלין ואריקה.

מיקשה בראון הובא למנוחות בבית הקברות היהודי ברחוב קוזמה בבודפשט.

מחקריו (חלקי)
-------------

* לטיפול במחלות דלקתיות של דרכי המרה. (רפואה, 1926, 26)

לקריאה נוספת
------------

* Adatai a Petőfi Irodalmi Múzeum katalógusában (נתוניו במאגרי המוזיאון הזפרותי פטפי)
* Gulyás Pál: Magyar írók élete és munkái – új sorozat I–XIX. Budapest: Magyar Könyvtárosok és Levéltárosok Egyesülete. 1939–1944. 1990–2002, a VII. kötettől (1990–) sajtó alá rendezte: Viczián János (פאל גויאש: חייהם ויצירותיהם של סופרים הונגרים - סדרה חדשה I-XIX. בודפשט: אגודת הספרנים והארכיונאים ההונגרים. 1939–1944, 1990–2002)
* לקסיקון יהודי הונגרי. 1929. עורך פטר אויווארי. גישה מקוונת
* אנדראש גרגיי: לקסיקון של רופאים יהודים הונגרים מפורסמים ומצטיינים. בודפשט, הוצאת מכבי, 2001

קישורים חיצוניים
----------------

* ספרו "הגבלת הילודה" באתר darabanth

הערות שוליים
------------

1. ↑  "Halotti bejegyzése a Budapest VI. kerületi állami halotti akv. 58/1954. folyószáma alatt". נבדק ב-2022-12-12.
2. ↑  "Házasságkötési bejegyzése a Budapest VI. kerületi polgári házassági akv. 26/1919. folyószáma alatt". נבדק ב-2022-12-12.
3. ↑  Az Est, 1936. december 10. (27. évfolyam, 282. szám)
פירוש נוסף ערך זה עוסק בנדבן ציוני. אם התכוונתם לרב, חוקר משפט עברי ועורך במכון הלכה ברורה, ראו ברוך כהנא (רב).

כתובת חקוקה בכניסה לכפר הנוער בן שמן: **ברוך כהנא מפלוישתי רומניה הקדיש הונו בסך ששת אלפים ל"מ לקרן הקימת לישראל בשנת תר"ע ולאחריה לשם בנין המושב בן-שמן. הדירקטוריון של הקק"ל הציב ציון זה לזכר המפעל**
**ברוך כהנא** (1835–1927) נדבן ציוני שהוריש עוד בחייו את רוב הונו לקרן הקיימת. בכספו נבנו מבני כפר הנוער בן שמן ועל שמו כפר ברוך.

ביוגרפיה
--------

כהנא נולד במוהילוב והתייתם מהוריו בגיל 10. כדי להמלט מגזירת הקנטוניסטים נמלט ליאשי. בעקבות קריאת מדינת היהודים של הרצל חיסל את עסקיו ברומניה ועבר לוינה כדי להיות בקרבת הרצל. בשנת 1896 הוא הרים תרומה נכבדה לחובבי ציון. בשנת 1909 הוא תרם את רוב חסכונותיו לקרן הקיימת לצורך בניין ארץ ישראל. בכספו נבנו מבני כפר הנוער בן שמן ובשנות ה-20 הושקעו תרומותיו בקניית קרקעות.

הערות שוליים
------------

1. ↑  ברוך כהנא, דבר, 14 בדצמבר 1927
2. 1 2  ברוך כהנא ז"ל, דואר היום, 14 בדצמבר 1927
3. ↑  יודישע ניינאיגקייטען, היועץ לבית ישראל ברומניה, 7 באפריל 1896 (יידיש)
4. ↑  מכתבים מחוץ לארץ, הצפירה, 2 בינואר 1912
5. ↑  ברוך כהנא נ"ע, הארץ, 14 בדצמבר 1927
**קייפרס ס. פוּנֵיי הבן** (באנגלית: **Capers C. Funnye Jr.‎**;‏ נולד ב-1952) הוא רב קונסרבטיבי אפרו-אמריקאי, מנהיגה הרוחני של "הקהילה האתיופית-עברית בית-שלום בני-זקן" (Beth Shalom B’nai Zaken Ethiopian Hebrew Congregation) בשיקגו, עמית מחקר בכיר במכון לחקר היהדות והחברה בסן פרנסיסקו, החבר האפרו-אמריקאי הראשון והיחיד במועצת הרבנים של שיקגו וחבר הקונגרס היהודי האמריקאי במערב התיכון. פוניי הוא בן-דודתה של מישל אובמה (אמו היא אחות-סבהּ).

תולדות חייו
-----------

פוניי נולד בדרום קרוליינה וגדל בדרום שיקגו. כמו רוב בני קהילתו פוניי הוא, כלשונו, "יהודי מבחירה". הוא התגייר ב-1972 לאחר שגדל כנוצרי מתודיסטי, בקהילה ששימרה מנהגים ותרבות אפריקאיים.

התקרבותו ליהדות החלה כאשר למד באוניברסיטה וחש, בין היתר על בסיס תעמולת הפנתרים השחורים שהנצרות אינה דת טבעית לאפריקאים, אלא דת שנכפתה עליהם על ידי האדם הלבן. בחיפושיו אחר דת מתאימה יותר הכיר את הרב רוברט דווין מקבוצת בני ישראל העבריים השחורים, שהטיף כי אפרו-אמריקאים הם צאצאי העבריים המקראיים. דווין, שלא היה מוסמך לרבנות, גייר את פוניי. בהמשך למד פוניי את יסודות היהדות באופן מסודר והחליט לאמץ צו הלכתי מחמיר יחסית. ב-1985 החליט לעבור גיור רשמי, שהתקבל על ידי בית הדין של היהדות הקונסרבטיבית בארצות הברית. לאחר מכן הוסמך לרבנות על ידי בית דין זה. ב-1997 התקבל למועצת הרבנים של שיקגו.

פוניי מלמד עברית ויהדות בשיקגו והוא חבר הוועדה האורבנית של יהודי שיקגו, הנלחמת בעוני, גזענות ואנטישמיות. כמו כן מארגן פוניי מפגשים בין מוסלמים ויהודים אפרו-אמריקאים לקידום הבנה הדדית. פוניי פעיל בארגוני סיוע לקהילות ביתא ישראל ויהודי האיגבו וכן בוועד לשחרור יונתן פולארד. במסגרת פעילויותו בקהילה פעל לא אחת יחד עם מישל אובמה.

ראו גם
------

* העבריים השחורים – חברי קבוצת האם האפרו-אמריקאית בארצות הברית

קישורים חיצוניים
----------------

* הרבי של אובמה, כתבת פרופיל בניו יורק טיימס, 2 באפריל 2009 (באנגלית)
* תומך בשיחרור פולארד: בן דוד של מישל אובמה, באתר ערוץ 7, 14 בפברואר 2002
* בן דודה של מישל אובמה: "לשקול שחרור פולארד", וואלה!, 14 בפברואר 2002
* Black Rabbi Reaches Out to Mainstream of His Faith כתבה מניו יורק טיימס, 16 במרץ 2008 (באנגלית)
* תמליל ריאיון עם פוניי באתר מוזיאון השואה האמריקני (באנגלית)
ציפור ההומא בפסיפס מעל Nadir Divan-begi Madrasa, בבוכרה, אוזבקיסטן
ציפור הומא, פסל מסביבות 500 לפניה"ס, פרספוליס, איראן
ציפור ההומא כחלק מסמל אוזבקיסטן
**ציפור הוֹמא** (בפרסית: هما; באווסטית: homāio) היא ציפור מיתולוגית מהמיתולוגיה הפרסית, מוטיב נפוץ בשירה בעולם האסלאם בכלל, ובשירה פרסית וסופית בפרט. קיימות אגדות רבות אודות הציפור, והמשותף לכולן היא הטענה שהציפור אינה נוחתת לעולם על האדמה, אלא מבלה את כל חייה כשהיא בלתי נראית במעוף גבוה מעל פני האדמה. הציפור מסמלת שמחה, אהבה ושפע.

זהו גם שמו של העוף הדורס פרס.

ציפור ההומא בספרות הקלאסית
--------------------------

ציפור הומא אף פעם לא נחה, תמיד עפה בצורה בלתי נראית מעל פני האדמה ואף פעם לא נוחתת. (בחלק מהאגדות אין לה רגליים).
בחלק מהגרסאות ציפור ההומא דומה לעוף החול המיתולוגי, נשרפת כל כמה מאות שנים ונולדת מחדש מהאפר. ציפור ההומא מלאת רחמים ומביאה מזל למי שתחת הצל שלה, או נגע בה. בספרות איראנית, היכולת להעניק מלכות מזוהה עם תרבות המלכות הקדם-אסלאמית. יכולת המלכת המלכים של ההומא מופיעה גם במסורת המוגולית שם מי שחווה את הצל או חווה את המראת הציפור מראשו או כתפיו זוכה במלוכה. במקביל, הנוצות המפארות את טורבן המלכים היו נחשבות שבאו מציפורים אלו.

בספר "הרצאת הציפורים" מאת פריד א-דין עטאר, אחת היצירות הפרסיות המוכרות ביותר, ציפור ההומא סירבה להצטרף למסע, כיוון שמסע כזה יפגע ביכולת להעניק מלכות למי שיהיה תחת צל הציפור.

גם בספרות אורדו, ובעיקר בשירה, ציפור ההומא נוכחת ומוזכרת בתפקידה כממליכת מלכים.

בתרבות
------

לוגו חברת התעופה האיראנית
בשפה הפרסית ראשי התיבות של חברת התעופה הארצית האיראנית איראן אייר (هواپیمائی جمهوری اسلامی ایران) מקוצרות ל"הומא", והלוגו מראה את ציפור ההומא.

סמל אוזבקיסטן מכיל את ציפור ההומא.

בספר "מובי דיק", בפרק "הזנב", המספר מדבר על הציפור שלעולם לא ממריאה אלא במעופה תמידית.

בסדרה "רומח הדרקון" הגיבור המיתולוגי הומא רועץ-דרקון נקרא על שם הציפור.

האסטרואיד 3988 Huma (אנ') שהתגלה על ידי אלינור הלין בשנת 1986, נקרא על שם הציפור. שם הציפור נבחר במסגרת תחרות של מועצת דור החלל (Space Generation Advisory Council) "נתינת שם לאסטרואיד".

לקריאה נוספת
------------

* Carlo Saccone, "Huma", **Encyclopedia of Islam**, 3rd edition. s.v.

קישורים חיצוניים
----------------

ויקישיתוף מדיה וקבצים בנושא **ציפור הומא** בוויקישיתוף
* אגדת ציפור ההומא, אגדה מקשמיר, אחת מהגרסאות של הסיפור

הערות שוליים
------------

1. ↑  Annemarie Schimmel, **A Two-Colored Brocade: The Imagery of Persian Poetry**, UNC Press Books, 2014, pp. 184-188.
2. ↑  Annemarie Schimmel, **The Empire of the Great Mughals: History, Art and Culture**, Reaktion Books, 2004, pp. 30, 114.
3. ↑  "full text of the conference of the birds". 1954.
4. ↑  Frances W. Pritchett, **Nets of Awareness: Urdu Poetry and Its Critics**, University of California Press, 1994, pp. 112-114
5. ↑  "3988 Huma (1986 LA)". *Minor Planet Center*. נבדק ב-27 בספטמבר 2016. `{{cite web}}`:  (עזרה)
**קאט באלו** (**Cat Ballou**) הוא מערבון קומי-מוזיקלי משנת 1965 בכיכובם של ג'יין פונדה ולי מרווין (שזכה בפרס אוסקר לשחקן הטוב ביותר על תפקידו בסרט זה). הסרט מגולל את סיפורה של מורה תמימה הנרתמת להגנה על חוותו של אביה ואשר הופכת לפורעת חוק, תוך שהיא מסתייעת באקדוחן שיכור וקבוצת גברים לא-יוצלחים אחרים. הסרט מלווה בזוג זמרים-נגנים (נט קינג קול וסטאבי קיי) המלווים את הסיפור ומעשירים אותו בתובנות כעין מקהלה יוונית.

תקציר עלילה
-----------

בשנת 1894, לאחר שסיימה את הכשרתה להיות מורה, **קתרין "קאט" באלו** (ג'יין פונדה) חוזרת אל עיירת הולדתה וולף סיטי בוויומינג, בדרכה אל החווה של אביה, **פרנקי** (ג'ון מארלי). במהלך נסיעת הרכבת בחזרה, היא פוגשת ב**קליי בון** (מיכאל קלן (אנ')), גנב בקר נמלט, ודודו **ג'ד** (דוויין היקמן (אנ')), כומר שיכור, המתאהבים בה ממבט ראשון. עם הגיעה לעיירה היא מגלה שהנהגתה המושחתת מנסה להשתלט על החווה באמצעות איומים על אביה מצד רוצח שכיר בשם **טים סטרון** (לי מרווין), שנשכר על ידי חברת הפיתוח של וולף סיטי בבעלותו של **סר הארי פרסביל** (רג'ינלד דני (אנ')).

קאט מבקשת את עזרתם של שני חבריה למסע ואינדיאני בשם **ג'קסון שני-דובים** (טום נרדיני (אנ')), והולכת לגייס את מי שנודע בעבר כאקדוחן הטוב ביותר במערב, **קיד שלין** (לי מרווין), המתגלה כשיכור כלוט. סטרון רוצח את פרנקי תוך הסכמה שבשתיקה מצד הנהגת העיירה. 

קאט מחליטה לנקום, ויחד עם חבורת הגברים בהנהגתה, היא מחליטה להשתלט על רכבת ולשדוד ממנה את הכסף המיועד למשכורות עובדי חברת הפיתוח של וולף סיטי. במהלך מסע הנקמה מתפכח שלין, חוזר לכושרו והורג את סטרון, לא לפני שהוא מתאהב ללא תקווה בקאט. קאט מתעמתת עם סר הארי והורגת אותו בשוגג. היא נשפטת ומועלית לגרדום. לאחר שטבעת החנק כבר מונחת על צווארה, ג'ד חותך את החבל וכל החבורה נמלטת מהעיירה.

שחקנים ודמויות
--------------

| שם השחקן/נית | שם הדמות | הערות |
| --- | --- | --- |
| ג'יין פונדה | קתרין "קאט" באלו |  |
| לי מרווין | קיד שלין / טים סטרון |  |
| מיכאל קלן (אנ') | קליי בון |  |
| דוויין היקמן (אנ') | ג'ד |  |
| נט קינג קול | סאנרייז קיד |  |
| סטאבי קיי (אנ') | סמואל שייד |  |
| טום נרדיני (אנ') | ג'קסון שני-דובים |  |
| ג'ון מארלי | פרנקי באלו |  |
| רג'ינלד דני (אנ') | סר הארי פרסביל |  |
| ג'יי סי. פליפן (אנ') | שריף קרדיגן |  |
| ארתור האניקאט | בוץ' קסידי |  |
|

פרסים והערכה
------------

לי מרווין זכה עבור תפקיד קומי לא שגרתי בעבורו בפרס אוסקר, בפרס גלובוס הזהב, בפרס באפט"א ובפרס פסטיבל הסרטים הבינלאומי בברלין לשחקן הטוב ביותר.

הסרט היה מועמד לפרסי אוסקר לעריכה, לשיר הטוב ביותר (עבור "הבלדה על קאט באלו") ולתסריט מעובד. ברשימת מכון הסרטים האמריקאי (AFI) של 100 הקומדיות הטובות ביותר נמצא הסרט במקום ה-50, ברשימת המערבונים הוא נמצא במקום ה-10.

קישורים חיצוניים
----------------

ויקישיתוף מדיה וקבצים בנושא **קאט באלו** בוויקישיתוף

* "קאט באלו", במסד הנתונים הקולנועיים IMDb (באנגלית)
* "קאט באלו", באתר נטפליקס
* "קאט באלו", באתר AllMovie (באנגלית)
* "קאט באלו", באתר Rotten Tomatoes (באנגלית)
* "קאט באלו", באתר אידיבי
* "קאט באלו", במסד הנתונים הקולנועיים KinoPoisk (ברוסית)
* פרופיל ברשימת 10 המערבונים הטובים ביותר (באנגלית)

הערות שוליים
------------

1. ↑  הרשימה
2. ↑  הרשימה

| סרטים שבוימו על ידי אליוט סילברסטיין |
| --- |
| 

|  |
| --- |
| קאט באלו • ביום שזה יקרה • איש בשם סוס • סיוט ירח דבש • המכונית • לרכוב עם השטן • להילחם על החיים • הבזק אש |

 |